ব্রিটেনের স্কুলে মোবাইল ফোন নিষিদ্ধ

লন্ডন: কচি কাঁচা থেকে সবার হাতেই এখন কার্যত মোবাইল ফোন দেখা যায়। কিন্তু এটা আশীর্বাদ না অভিশাপ তা নিয়ে বিতর্ক রয়েছে। তবে এরই মধ্যে স্কুলে (School) আনুষ্ঠানিকভাবে মোবাইল ফোন (Mobile Phone) নিষিদ্ধ করল ব্রিটেন (Britain)। ঋষি সুনক সরকার এই সিদ্ধান্ত নিয়েছে। এক্স হ্যান্ডলে একটি ভিডিয়োতে এই ঘোষণা করেছেন ব্রিটেনের প্রধানমন্ত্রী। এর কারণ হিসেবে বলা হয়েছে স্কুলে নেতিবাচক প্রভাব ফেলে ফোন। তাতে পঠন পাঠন ব্যাহত হয়। বিষয়টিতে নজরদারির জন্য প্রধান শিক্ষককে দায়িত্ব দেওয়া হয়েছে। ছাত্র ছাত্রীরা যাতে স্কুলে ফোন না আনে তার জন্য শিক্ষক ও অভিভাবকদের বিষয়টি নিশ্চিত করতে বলা হয়েছে। তবে এটাও বলা হয়েছে কেউ ফোন আনলে তা যাতে লকারে সুরক্ষিত থাকে তা দেখতে হবে।

৫১ সেকেন্ডের ভিডিও পোস্ট করেন ব্রিটেনের প্রধানমন্ত্রী। তাতে দেখা যাচ্ছে, তিনি যখনই কিছু বলতে যাচ্ছেন বারবার ফোন বেজে উঠছে। প্রধানমন্ত্রী ঋষি সুনক বলেছেন, প্রায় এক তৃতীয়াংশ ছাত্র ছাত্রী জানিয়েছে, ফোনের জন্য কীভা্বে তাদের পঠন পাঠনে বিঘ্ন ঘটে। অনেক স্কুল ইতিমধ্যেই ফোন নিষিদ্ধ করেছে। যার ফলে ছাত্র ছাত্রীদের পড়াশোনার পরিবেশ ভালো হয়েছে। নতুন করে নির্দেশিকা দেওয়া হল যাতে সব স্কুল এই বিষয়টি মেনে চলে।