দক্ষিণ আফ্রিকা থেকে ফেরার পর ব্রিটেনে ওমিক্রনে আক্রান্ত ২

করোনার নতুন প্রজাতি ওমিক্রনের অস্তিত্ব মিলল ব্রিটেনে। সম্প্রতি দক্ষিণ আফ্রিকায় এই নতুন স্ট্রেনের দেখা মিলেছে। যার প্রভাবে সেখানে দৈনিক আক্রান্তের সংখ্যা বাড়ছে।

শনিবার ব্রিটেনে ২ জন ওমিক্রনে আক্রান্ত হওয়ার খবর পাওয়া গেছে। এই খবর জানিয়েছেন ব্রিটেনের স্বাস্থ্যমন্ত্রী সাজিদ জাভিদ। যাঁদের শরীরে এই ভাইরাস পাওয়া গেছে তাঁরা সম্প্রতি দক্ষিণ আফ্রিকা থেকে ফিরেছেন বলে জানান তিনি। এদের মধ্যে একজন চেমসফোর্ড এবং অপর জন নটিংহামের বাসিন্দা। এই দু’জনকে আপাতত হোম কোয়ারেন্টাইন থাকার পরামর্শ দেওয়া হয়েছে। সেই সঙ্গে এদের পরিবারের সদস্যদেরও হোম কোয়ারেন্টাইনে থাকার নির্দেশ দেওয়া হয়েছে। অস্ট্রেলিয়া, মার্কিন যুক্তরাষ্ট্র, ব্রাজিল, কানাডা এবং ইউরোপের অনেক দেশে দক্ষিণ আফ্রিকা থেকে আসা যাত্রীদের উপর নিষেধাজ্ঞা জারি করা হয়েছে। ইজরায়েল ও জার্মানিতেও করোনা ভাইরাসের এই প্রজাতির অস্তিত্ব মিলেছে।