হুথিদের গোপন ডেরায় যৌথ হামলা ব্রিটেন-আমেরিকার!

ওয়াশিংটন: পশ্চিম এশিয়ার (West Asia) সশস্ত্র গোষ্ঠী হুথিদের (Houthi) ঘাঁটিতে যৌথ ভাবে হামলা চালাল আমেরিকা ও ব্রিটেন (US-UK Strike)। জানা যাচ্ছে, প্রায় ৩৬টি হুথি ঘাঁটি সম্পূর্ণভাবে ভেঙে দেওয়া হয়েছে (West Asia War)। সম্প্রতি, আমেরিকা ও ব্রিটেন যৌথভাবে এক বিবৃতিতে হুথি ঘাঁটিতে হামলা চালানোর বিষয়টি জানানো হয়েছে। সেখানে বলা হয়েছে, ইয়েমেনের মোট ১৩টি এলাকার ৩৬টি হুথি ঘাঁটিতে হামলা চালানো হয়েছে।

হুথিদের উপর ক্ষেপণাস্ত্র হামলায় আরও ছয় বন্ধু দেশকে পাশে পেয়েছে আমেরিকা ও ব্রিটেন। অস্ট্রেলিয়া, বাহরিন, কানাডা, ডেনমার্ক, নেদারল্যান্ডস এবং নিউজিল্যান্ড এই হামলায় সাহায্য করেছে । ইয়েমেন (Yemen)-এর  মাটিতে যে সমস্ত গোপন ডেরায় হুথিরা অস্ত্রশস্ত্র সরবরাহ করে, সেখানে হামলা চালানো হয়েছে বলে দাবি আমেরিকা, ব্রিটেনের। যৌথ বিবৃতিতে তারা জানিয়েছে, হুথি বাহিনী দীর্ঘদিন ধরেই আমেরিকার উপর হামলা চালাচ্ছে সেকারণেই এই হামলা। লোহিত সাগরীয় এলাকায় আন্তর্জাতিক এবং বাণিজ্যিক জাহাজে হুথিদের অনবরত হামলার জবাবেই এই প্রত্যাঘাত বলেও জানিয়েছে আমেরিকা ও ব্রিটেন। জানা গিয়েছে, গোপন ডেরা চিহ্নিত করে আকাশপথে হামলা চালিয়েছে আমেরিকা (The United States) ও ব্রিটেন (Britain)।

আরও পড়ুন: অনৈসলামিক বিয়ের দায়ে ইমরান-বুশরার ৭ বছর জেল

প্রসঙ্গত, কিছুদিন আগে জর্ডনে সিরিয়া সীমান্তের কাছে আমেরিকান বাহিনীর ওপর ড্রোন হামলা চালানো হয়। আমেরিকার দাবি, এই হামলার নেপথ্যে রয়েছে ইরান। ওই হামলায় আমেরিকার তিন জন সৈনিকের মৃত্যু হয়েছে। আহত হয়েছেন বেশ কয়েকজন। হামলার পরেই প্রত্যাঘাতের হুঁশিয়ারি দিয়েছিলেন আমেরিকান প্রেসিডেন্ট জো বাইডেন (Joe Biden)। তারপরই দেখা যায়, শুক্রবার ইরাক এবং সিরিয়ায়, ইরানের বাহিনী এবং তেহরান সমর্থিত সশস্ত্র বাহিনীর উপর যুদ্ধবিমান দিয়ে হামলা চালায় ওয়াশিটন। তাতে সিরিয়ায় ১৮ জঙ্গি নিহত হয়েছে বলেই সূত্রের খবর। তার একদিন পরেই আমেরিকা এবং ব্রিটেনের যৌথ প্রচেষ্টায় হুথিদের ঘাঁটিতে আছড়ে পড়ল একের পর এক ক্ষেপণাস্ত্র।